《踏车曲》
清代·赵俞

杉槠作筒檀作轴，乌鸦衔尾声历鹿。赤露两肘腹无粥，踏车辛苦歌如哭。

前年井底泉脉枯，去年瓯窭长茭芦。旱年掘窝转水入，潦年筑堤翻水出。

水入水出车欲裂，农夫那不筋骨折！无奈今年又苦旱，塘水少于衣上汗。

往年车完人尽力，今年车破人无食。人无食，不足恤，努力踏车声太息。

伍伯催租秋赋迫，连年未报灾伤册。

作者简介：（1635—1713）江南嘉定人，字文饶，号蒙泉。少时即有才名，至二十七岁始成诸生。康熙二十七年进士。旋因事被诬入狱。后得恢复进士身分。三十七年，任山东定陶知县。在官开渠、筑堤、植树，善政甚多。以年老辞官。有《绀寒亭诗文集》。